《送路守》
宋代·郭印

道衰世弥隘，俗薄人易骄。
一为居所移，盛气干云霄。
官曹出已居，俯视如僬侥。
崇卑两悬绝，相望天壤辽。
猗欤路汉州，冠缨早彯彯。
亨衢快著鞭，壮岁亟乘轺。
耘耕矜色尽，茂德日以昭。
朅来西南守，拣拔自公朝。
侯馆宾客富，平湖水竹饶。
退食未为乐，鸾舆万里遥。
赤子拊吾民，良朋遇吾僚。
薰然四时春，草木无枯焦。
明朝马首西，秋风更萧条。
当宁方急贤，三旌副旁招。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。